**МАТЕМАТИКА ДӘРЕСЛӘРЕНДӘ СӘЛӘТЛЕ БАЛАЛАР БЕЛӘН ЭШЛӘҮ**

Аскарова Резеда Ахатовна (askarova64@yandex.ru), I квалификацион категорияле математика укытучысы.

ТР Арча муниципаль районы “Түбән Мәтәскә урта гомуми белем мәктәбе”

 *Бүген, мәктәп һәм укытучылар алдына, бик зур бурычлар куела. Фән һәм техниканың тизләтелгән үсеше фәнни мәгълүматларның эзлексез арта баруы укыту процессын тагын да камилләштерүне, белем бирүнең яңа метод һәм алымнарын куллануны таләп итә. Илебезгә белемле, сәләтле кешеләр кирәк. Минем төп максатым - укучыларны математика фәненә тарту, буш вакытларын файдалы итеп үткәрә белергә өйрәтү.*

Сер түгел, соңгы елларда белемнең әһәмияте кими бара. Барлык балаларга да бер класста һәр фәннән бертөрле белем бирү уртача укучыларның гына түгел, сәләтлеләрнең дә фәннәр белән кызыксынуын ки­метте. Бердәм дәүләт имтиханнары укучыларның белемнәрен бер калып эченә сала. Тирән фикерли белү сәләте кими, укучыларның күбесе бер типтагы биремнәрне генә эшләү белән чикләнә. Безнең бурыч –укучыларны фикерли белергә өйрәтү.

Һәр укучы сәләтле, ләкин аның сәләтен күрә һәм үстерә белергә кирәк. Максатка ирешү өчен балада ихтыяр көче тәрбияләргә, максатын билгеләргә, аңа ирешү өчен бөтен көчен, сәләтен, игътибарын тупларга өйрәтергә кирәк. Шушы сәләтләргә ия булган укучы гына, әти-әни һәм укытучы белән берлектә, тормышка яраклы шәхес булып тәрбияләнә ала.

Бу юнәлештә эшләгәндә берничә мәсьәләне хәл итәргә кирәк була. Аларның беренчесе — укучыларда белемнең үсеш дәрәҗәсен бик тиз һәм төгәл билгеләү һәм, шуның белән бәйләнешле рәвештә, дәресләрнең тема һәм формаларын планлаштыру вариантларын төгәл фәнни нигезләп сайлап ала белү.

Икенчесе — дәрестә үсеш дәрәҗәләре һәм әзерлек­ләре төрлечә булган укучыларның тиешле белем алуына ире­шү, дәресләрдә нинди алым һәм эш формалары кулланыр­га кирәклеген билгеләү.

Өченчесе — дәрестә укытучы-укучы арасында үзара аңлашу булдыру.

Сәләтле балалар белән эшләгәндәДэвид Льюинең “Сәләтле балалар тәрбияләгез “ дигән киңәшләре минем өчен зур әһәмияткә ия. Бу киңәшләр әти- әниләр өчен генә түгел, укытучылар өчен дә бик мөһим.

- Мин баланың һәр соравына туры һәм түземлелек белән җавап бирәм.

- Ул шөгыльләнсен өчен шартлар тудырам

 - Балага һәрвакыт хәленнән килгән эш йөклим.

 - Балага җитешмәгән якларын күрсәтеп, башка балалардан син начаррак, дип әйтмим.

- Мин баланы фикерләргә, уйларга өйрәтәм.

- Балада һәр нәрсәгә карата кызыксыну уятырга тырышам.

- Мин һәр көнне бала белән икәүдән – икәү калып сөйләшергә вакыт табам.

- Мин бервакытта да бала җибәргән хатадан көлмим, аны үртәмим.

 - Кирәк вакытта аны яхшы эшләре өчен мактау сүзләрен кызганмыйм.

Күп очракта сәләтләре төрле булган балалар бергә укытыла. Укытучы күп вакытын уртача һәм йомшак балаларга сарыф итү сәбәпле, көчлеләрнең акыл сәләте үсешенә әллә ни этәргеч бирә алмый. Әкренләп сәләтле балалар да эшләү темпын киметәләр, шуңа күрә сәләтле балалар белән индивидуаль эшләү зарури.

Сәләтле балалар белән әзерлек эшләрен V сыйныфтан ук башлыйм. 3-4 ай укыткач, көчле балаларны үзем өчен аерып алам. Уку елы башында сәләтле балалар белән эшләү планы төзим.

Сәләтле балалар белән эшләү планы.

Максат: Балаларның сәләтен ачу, аны үстерү, дөрес юнәлеш бирү.

Укучылар белән эшне түбәндәге юнәлешләрдә оештыру күздә тотыла:

1. Укучыларда математика фәненә кызыксыну уяту, аларның фикерләү сәләтен ачыклау.

2. Мәктәп, район олимпиадаларында бирелгән мәсьәләләрне чиштерү.

3. Математика фәненнән өстәмә материаллар белән даими таныштырып бару.

4. Өстәмә әдәбият белән эшләргә өйрәтү.

5. Математиканың төп бүлекләрен даими кабатлау.

6. Сәләтле балалар исемлеген төзү.

7. Сәләтле балалар белән эшләү өчен методик әдәбият туплау.

Сәләтле балалар белән эшләү алымнары:

Текстлы биремнәр, шулай ук тестлар да киң кулланыла. Укучы үзе дөрес дип санаган җавапның берсен сайлап ала. Сәләтле балаларга катлаулырак, эзләнә торган сораулар яки җаваплар тәкъдим итәргә мөмкин.

Балаларның ни дәрәҗәдә сәләтле булулары укучыларның бер-берсенең белемен тикшерү, проектларны яклау, дәрес-конференцияләрдә, семинарларда ачык күренә.

Олимпиадалар уздыру – укучыларның иҗади һәм танып белү сәләтен активлаштырырга, талантлы балаларны ачыкларга мөмкинлек бирә, белем туплау белән кызыксынуны арттыра. Олимпиадаларга әзерләнгәндә, төрле эш алымнары кулланыла. Укытучы белән укучы арасындагы әңгәмәләр, фикер алышулар, тест биремнәрен үтәү, яңа чыккан фәнни китаплар, методик кулланмалар белән танышып, өйрәнеп бару зур әһәмияткә ия. Дәресләрдә бу укучыларга, темаларны үткән вакытта, өстәмә чыганаклардан файдаланырга, иҗади эзләнергә кушыла.

Фәнни конференцияләргә әзерләнүнең дә укучылар сәләтен үстерүдә зур әһәмияте бар. Бирелгән тема буенча укучы өстәмә чыганаклардан файдаланып әзерләнә. Үзен кызыксындырган сорауларга җавап эзли. Теманы тулысынча ачып бирү өчен, берничә чыганактан файдалана. Үзенең дәлилләрен берничә галимнең фикерләре белән ачыклый. Монда укучының мөстәкыйль фикер йөртүен, эзләнүен, нәтиҗә ясавын ассызыклап үтәргә кирәк.

Сәләтле укучыларымның ирешкән уңышлары да бик күп.Район олимпиадасында призлы урын, Каюм Насыйри исемендәге конференциядә, “Нобелевские надежды” конкурсында лауреат, төрле конкурс һәм олимпиадаларда алган диплом һәм мактау грамоталары эшемнең нәтиҗәсе.

Бары тик сәләтле балалар белән эшләгәндә генә, укытучы үзе дә күп нәрсәгә өйрәнә, белемен тирәнәйтә. Дәреслекләрдәге мәгълүмат- белемгә, ә белем күнекмәгә әверелә. Укучыларда үз көченә ышаныч туа, алар үзләре туплаган тәҗрибә белән үзләрен көчле итеп сизәләр. Әгәр дә без җәм­гыятьнең алга таба үсүен теләсәк, һәр укучының үсешен тәэмин итәргә тиешбез.